ТкIийуэ щытопсэлъыхь
КъБР-м и Iэтащхьэм и къалэнхэр пIалъэкIэ зыгъэзащIэ КIуэкIуэ Юрий дыгъуасэ иригъэкIуэкIащ мэкъумэш IэнатIэхэм зегъэужьыным хуэунэтIауэ къэув къалэнхэр щызэпкъраха зэIущIэ.
Ар къыщызэIуихым кIэщIу къытеувыIащ зытепсэлъыхьыну Iуэхугъуэм мыхьэнэшхуэ зэриIэм, абы икIэщIыпIэкIэ хуэфащэ унафэ къыхуагъуэтын зэрыхуейм.
— Иужьрей илъэсхэм а IэнатIэм ныкъусаныгъэ инхэр щызэтрихьащ, щIым и зехьэкIэм, гъавэ щIапIэхэм я нэхъыбэр къулейхэм зэрызыIэщIалъхьам, къуажэдэсхэр абыхэм зэрыхуимытыжым республикэм и цIыхухэр егъэгубжь икIи захуагъэр зэфIагъэувэжыну къагъэув. Къулыкъу къыщIыдатар ар пэжу, нэгъэсауэ, гугъэзагъэу етхьэкIын щхьэкIэщ, армыхъумэ, ди щхьэ IуэхукIэ къэдгъэсэбэпын хуейуэ аракъым. Апхуэдэхэм дяпэкIэ хабзэм тету ткIийуэ дабгъэдыхьэнущ, — къыхигъэщащ Къэбэрдей-Балъкъэрым и Iэтащхьэм и къалэнхэр пIалъэкIэ зыгъэзащIэм.
Абы и пэублэ псалъэм и ужькIэ, къыхалъхьа Iуэхугъуэм теухуауэ зэхыхьэм къыщыпсэлъащ КъБР-м мэкъумэш хозяйствэмкIэ и министрым и къалэнхэр зыгъэзащIэ Шэт МэчрэIил, республикэм и Парламентым Мэкъумэш политикэмрэ щIы зэхущытыкIэхэмкIэ и комитетым и унафэщI ЛIыхъугу Хьэжмурид, Къэбэрдей-Балъкъэрым Мэкъумэш хозяйствэмкIэ и министерствэм деж щыIэ Жылагъуэ советым и тхьэмадэ Нэхущ Заурбий сымэ.
ЗэIущIэм хэтащ КъБР-м и Парламентымрэ Правительствэмрэ я УнафэщIхэу Чеченов Ануар, Храмов Константин, Къэбэрдей-БалъкъэрымкIэ федеральнэ инспектор нэхъыщхьэ Вербицкий Алексей, министрхэр, къалэ, район администрацэхэм я Iэтащхьэхэр, ирагъэблэгъа къулыкъущIэхэр.
Зэхыхьэм теухуа тхыгъэ ди газетым тетынущ.
АРУАН Алий.
